Document ID: 32013R0638

UREDBA KOMISIJE (EU) št. 638/2013
z dne 2. julija 2013
o ustavitvi preiskave glede možnega izogibanja protidampinškim ukrepom, uvedenim z Uredbo Sveta (ES) št. 925/2009 na uvoz nekaterih aluminijastih folij s poreklom iz Ljudske republike Kitajske z uvozom nekaterih aluminijastih folij v zvitkih, ki niso žarjeni in širine več kot 650 mm, s poreklom iz Ljudske republike Kitajske
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), in zlasti členov 9(2) in 13(3) Uredbe,
po posvetovanju s svetovalnim odborom,
ob upoštevanju naslednjega:
1. POSTOPEK
(1)
Z Uredbo (ES) št. 925/2009 (2) je Svet uvedel dokončno protidampinško dajatev na uvoz nekaterih aluminijastih folij s poreklom, med drugim, iz Ljudske republike Kitajske („LRK“) („obstoječi ukrepi“).
(2)
Evropska Komisija („Komisija“) je 24. septembra 2012 prejela zahtevek v skladu s členoma 13(3) in 14(5) osnovne uredbe, da razišče možno izogibanje obstoječim ukrepom in uvede registracijo uvoza aluminijaste folije debeline najmanj 0,008 mm in največ 0,018 mm, brez podlage, brez nadaljnje obdelave razen valjanja, v zvitkih, ki niso žarjeni, širine več kot 650 mm in teže več kot 10 kg, trenutno uvrščene pod oznako KN ex 7607 11 19 (oznaka TARIC 7607111920), s poreklom iz Ljudske republike Kitajske („izdelek v preiskavi“).
(3)
Zahtevek so vložile družbe Symetal SA, Eurofoil Luxembourg SA, Alcomet in Hydro Aluminium Rolled Products GmbH, tj. štirje proizvajalci Unije, ki izdelujejo aluminijaste folije.
(4)
Zahtevek je vseboval zadostne dokaze prima facie, da se obstoječim ukrepom izogiba z uvozom izdelka v preiskavi in z njegovo nadaljnjo predelavo v aluminijasto folijo v zvitkih širine do vključno 650 mm, ki je predmet obstoječih ukrepov.
(5)
V skladu s členoma 13(3) in 14(5) osnovne uredbe je Komisija po posvetovanju s svetovalnim odborom in v skladu z Uredbo Komisije (EU) št. 973/2012 (3) začela preiskavo in carinskim organom odredila, da registrirajo uvoz izdelka v preiskavi.
(6)
Komisija je poslala vprašalnike devetim proizvajalcem izvoznikom in organom LRK. Tako proizvajalci izvozniki kot organi LRK niso vzpostavili stika s Komisijo in predložili izpolnjenih vprašalnikov. Vprašalniki so bili poslani tudi šestnajstim uvoznikom v Uniji. Stik s Komisijo je vzpostavil le en uvoznik, a ni predložil izpolnjenega vprašalnika.
2. UMIK ZAHTEVKA IN USTAVITEV POSTOPKA
(7)
Štirje proizvajalci Unije so z dopisoma Komisiji z dne 3. in 4. aprila 2013 uradno umaknili zahtevek za preiskavo možnega izogibanja obstoječim ukrepom.
(8)
V skladu s členoma 9(1) in 13(3) osnovne uredbe se postopek lahko ustavi, če se zahtevek umakne, razen če taka ustavitev ne bi bila v interesu Unije.
(9)
Komisija je menila, da bi bilo treba sedanjo preiskavo ustaviti, saj ni pokazala nobenih pomislekov, iz katerih bi bilo razvidno, da takšna ustavitev ne bi bila v interesu Unije. Zainteresirane strani so bile o tem ustrezno obveščene in so imele možnost predložiti pripombe. Komisija ni prejela pripomb, ki bi kazale, da takšna ustavitev ne bi bila v interesu Unije.
(10)
Komisija zato ugotavlja, da bi bilo treba preiskavo glede možnega izogibanja protidampinškim ukrepom na uvoz nekaterih aluminijastih folij s poreklom iz Ljudske republike Kitajske z uvozom nekaterih aluminijastih folij v zvitkih, ki niso žarjeni in širine več kot 650 mm, s poreklom iz Ljudske republike Kitajske ustaviti.
(11)
Registracija uvoza izdelka v preiskavi, uvedenega z Uredbo (EU) št. 973/2012, bi se tako morala ustaviti, Uredba (EU) št. 973/2012 pa bi se morala razveljaviti -
SPREJELA NASLEDNJO UREDBO:
Člen 1
Preiskava, ki se je začela z Uredbo (EU) št. 973/2012 glede možnega izogibanja protidampinškim ukrepom, uvedenim z Uredbo (ES) št. 925/2009 na uvoz nekaterih aluminijastih folij s poreklom iz Ljudske republike Kitajske z uvozom aluminijaste folije debeline najmanj 0,008 mm in največ 0,018 mm, brez podlage, brez nadaljnje obdelave razen valjanja, v zvitkih, ki niso žarjeni, širine več kot 650 mm in teže več kot 10 kg, trenutno uvrščene pod oznako KN ex 7607 11 19 (oznaka TARIC 7607111920), s poreklom iz Ljudske republike Kitajske, se ustavi.
Člen 2
Carinski organi prenehajo z registracijo uvoza, ki je bila uvedena v skladu s členom 2 Uredbe (EU) št. 973/2012.
Člen 3
Uredba (EU) št. 973/2012 se razveljavi.
Člen 4
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. julija 2013

Labels: 3
1
4
18